text:
ABAKURAMBERE N’ABAHANUZI
IGICE CYA 40 — BALAMU17
Abisiraheli bamaze kwigarurira Bashani, bagarutse kuri Yorodani. Mu rwego rwo kwitegura guhita bigarurira Kanani, babambye amahema yabo iruhande rw’uruzi rwa Yorodani haruguru rw’aho urwo ruzi rwinjirira mu Nyanja y’Umunyu, ahateganye n’ikibaya cy’i Yeriko. Bari begereye ingabano z’i Mowabu, bityo Abamowabu bashya ubwoba bitewe no kubona abo bigarurira ibihugu babasatiriye. AA 300.1
Abaturage b’i Mowabu ntibari barigeze bashotorwa n’Abisiraheli, nyamara bari barabonye ibyari byarabaye mu bihugu bibakikije maze bagira ubwoba. Abaheburayo bari baranesheje Abamori kandi Abamowabu bari barigeze guhunga Abamori. Nanone kandi intara Abamori bari barambuye Abamowabu yari mu maboko y’Abisiraheli. Ingabo z’i Bashani zaneshejwe n’imbaraga idasanzwe yari mu nkingi y’igicu, kandi ibihome bikomeye birebire cyane byari bituwemo n’Abaheburayo. Abamowabu ntibahangaye gutera Abaheburayo kuko guhamagarirwa kubarwanya ntacyo byari kugeraho imbere y’imbaraga ndengakamere zabarwaniriraga. Nyamara nk’uko Farawo yabigenje, biyemeje gukoresha imbaraga z’ubupfumu kugira ngo barwanye umurimo w’Imana. Bityo bashatse uko bavumisha Abisiraheli. AA 300.2
Abaturage b’i Mowabu bari bafitanye isano ya bugufi n’Abamidiyani, bahuriye ku bwenegihugu n’imyizerere. Bityo, Balaki, umwami w’Abamowabu yashatse uko yatera ubwoba abakuru b’Abamidiyani kugira ngo bamufashe mu migambi ye yo kurwanya Abisiraheli, bityo aboherereza ubutumwa buvuga buti: “Abisiraheli bazamaraho bihugu bidukikije, nk’uko ikimasa kimara ubwatsi aho kirisha.” Balamu wari utuye i Mezopotamiya yari azwiho ubushobozi budasanzwe, kandi kuba ikirangirire kwe byari byarageze mu gihugu cy’i Mowabu. Hafashwe umwanzuro wo kumwitabaza ngo abafashe. Bityo rero, “intumwa z’abakuru b’i Mowabu n’ab’i Midiyani,’” zoherejwe gushaka Balamu kugira ngo akoreshe ubushobozi bwe avume Abisiraheli. AA 300.3
Izo ntumwa zahise zihaguruka zifata urugendo rurerure zambukiranya imisozi n’ibibaya zerekeza i Mezopotamiya. Zibonye Balamu, zimubwira ubutumwa bw’umwami wabo bugira buti: “Dore, hariho abantu bavuye mu Egiputa, bajimagije igihugu cyose, barantegereje. Nuko ndakwinginze, ngwino, umvumire abo bantu, kuko bandusha amaboko: ahari nzabanesha, tubatsinde, mbirukane mu gihugu; kuko nzi yuko uwo uhesha umugisa awuhabwa, uwo uvuma akaba ikivume.” AA 300.4
Balamu yari yarigeze kuba umuntu mwiza kandi aba n’umuhanuzi w’Imana; ariko yari yarabaye umuhakanyi maze yirundurira mu byo kwifuza; nyamara yari akivuga yuko ari umugaragu w’Isumbabyose. Ntabwo yari ayobewe ibyo Imana yakoreraga Abisiraheli; maze ubwo izo ntumwa zavugaga icyazigenzaga, yari azi neza yuko agomba kwanga amaturo ya Balaki kandi agasezerera izo ntumwa. Nyamara yagerageje gukinisha igishuko maze asaba izo ntumwa kugumana nawe iryo joro, avuga ko atabaha igisubizo atabanje kugisha Uwiteka inama. Balamu yari azi yuko umuvumo we nta cyo wajyaga gutwara Abisiraheli. Imana yari ku ruhande rwabo, kandi igihe cyose bari indahemuka kuri yo, nta mbaraga zibarwanya zaba izo ku isi cyangwa ikuzimu zari kubatsinda. Nyamara ubwibone bwe bwogejwe n’amagambo y’izo ntumwa zavugaga ziti: “kuko nzi yuko uwo uhesha umugisha awuhabwa, uwo uvuma akaba ikivume.” Ruswa igizwe n’impano z’igiciro cyinshi ndetse no kurangamira kuzahabwa ikuzo byabyukije kwifuza kwe. N’umururumba mwinshi, yemeye ubwo butunzi bamuhaye maze mu gihe yavugaga ko yumvira ubushake bw’Imana adakebakeba, agerageza no kumvira ibyo Balaki yifuzaga. AA 300.5
Mu nzizi za nijoro umumarayika w’Imana aza kuri Balamu amubwira ubutumwa buvuga ngo: “Ntujyane na bo, ntuvume aba bantu, kuko bahawe umugisha.” AA 301.1
Mugitondo, Balamu yasezereye izo ntumwa atanyuzwe, ariko ntiyazibwira icyo Uwiteka yari yavuze. Arakajwe nuko imigambi ye yo kubona indamu n’icyubahiro yari ikomwe mu nkokora bitunguranye, yavuganye akangononwa ati: “Nimwigendere, musubire iwanyu, kuko Uwiteka yanze kunkundira ko tujyana.” AA 301.2
Balamu “yakunze inyungu zizanwa no gukora ibibi.” 2Petero 2:15. Icyaha cyo kwifuza Imana ivuga ko ari ugusenga ibigirwamana, cyari cyaramugize umuntu ujyana n’inyungu z’ibigezweho, kandi binyuze muri iri kosa rimwe Satani yari yaramwigaruriye. Ibi ni byo byamurimbuje. Umushukanyi ahora yerekana inyungu z’iby’isi n’icyubahiro kugira ngo ateshure abantu mu murimo w’Imana. Ababwira ko gushishikarira cyane umurimo bakora ari byo bibabuza kugwiza ubutunzi. Uko ni ko abantu benshi bakururirwa kwishora mu nzira itari iy’ubutungane. Intambwe imwe itewe umuntu agana mu bibi ituma ikurikiyeho yoroha kurushaho, bityo abantu bakarushaho gushidikanya. Igihe bazaba bamaze kwirundurira mu gutwarwa n’umururumba wo gukunda ubutunzi no kwifuza ubutegetsi, bazakora kandi bahangare ibintu bishishana. Abantu benshi birata ko bashobora kuva mu nzira y’ubutungane mu gihe runaka kubwo gushaka inyungu runaka z’iby’isi, maze bakavuga ko igihe bazaba bamaze kugera ku ntego yabo, bazabasha guhindura imikorere yabo igihe bazabishakira. Bene abo baba bishyira mu mutego wa Satani, kandi ntibyoroha ko bawuvamo. AA 301.3
Igihe intumwa zabwiraga Balaki ko umuhanuzi yanze kuzana nabo, ntabwo zamumenyesheje ko Imana yari yamubujije. Kubera kwibwira ko gutinda kwa Balamu byari bitewe gusa no gushaka guhabwa impano nyinshi, umwami yohereje ibikomangoma byinshi kurutaho kandi bafite icyubahiro kiruta icy’intumwa yari yohereje mbere, ndetse bafite ububasha bwo kwemerera Balamu icyo yasaba cyose. Ubutumwa bwihutirwa umwami yoherereje Balamu bwari ubu ngo: “Ntihagire ikikubuza kumwitaba, kuko azagushyira hejuru, akaguha icyubahiro cyinshi, kandi ngo icyo uzamubwira cyose azakigukorera: none ngo ngwino arakwinginze, umuvumire abo bantu.” AA 301.4
Ku ncuro ya kabiri, Balamu yongeye kugeragezwa. Kubyo izo ntumwa zari zimusabye, Balamu yabagaragarije ko azirikana cyane ndetse n’ubudahemuka, abahamiriza ko nta zahabu n’ifeza uko byaba bingana kose bishobora kumutera gukora ibihabanye n’ubushake bw’Imana. Ariko yifuzaga cyane gukora ibyo umwami amusabye; kandi nubwo yari yamazwe kumenyeshwa ubushake bw’Imana neza, yasabye izo ntumwa gutinda kugira ngo yongere agishe Imana inama nk’aho Imana ihoraho ari umuntu ku buryo yahendahendwa ikemera ibyo itashakaga. AA 301.5
Mu nzozi za nijoro Uwiteka yabonekeye Balamu maze aramubwira ati: “Ubwo aba bantu baje kuguhamagara, uhaguruke, ujyane nabo; ariko icyo nzajya ngutegeka, azabe ari cyo ukora.” Uko ni ko Uwiteka yemereye Balamu gukora ibyo ashaka kuko yari yamaze kubyiyemeza. Ntabwo yashakaga gukora ibyo Imana ishaka, ahubwo yahisemo gukora ibyo yishakira maze ashaka uburyo Uwiteka yabimwemerera. AA 301.6
Muri iki gihe hari abantu ibihumbi byinshi bakora nka Balamu. Basobanukirwa inshingano yabo nta mbogamizi igihe gusa ihuje n’ibyifuzo byabo. Iyo nshingano yashyizwe imbere yabo neza muri Bibiliya cyangwa se ikagaragazwa neza n’ibibabaho ndetse n’inyurabwenge. Ariko kubera ko ibyo bihamya biba bihabanye n’ibyifuzo byabo n’ibyo barangamiye, akenshi barabyirengagiza maze bakiyobagiza bagajya kubaza Imana ibyerekeye inshingano yabo. Baba babizirikana cyane nyamara bagasenga igihe kirekire kandi bashishikaye basaba guhabwa umucyo. Nyamara ntabwo Imana izigera ikinishwa. Akenshi yemerera abantu nk’abo gukurikiza ibyifuzo byabo no kugerwahon’ingaruka zabyo. “Maze ubwoko bwanjye ntibwumviye ijwi ryanjye; … Nanjye ndabareka, ngo bakurikize kunangirwa kw’imitima yabo.” (Zaburi 81:11,12). Igihe umuntu umwe asobanukuwe asobanukiwe inshingano neza, ntakiyoberanye ngo ajye imbere y’Imana asaba ko itamuhora kutayikora. Ahubwo, n’umutima wicisha bugufi kandi wumvira, yari akwiriye gusaba imbaraga n’ubwenge bikomoka ku Mana kugira ngo akore iby’iyo nshingano. AA 302.1
Abamowabu bari ubwoko bwataye imico mbonera kandi busenga ibigirwamana; nyamara ukurikije umucyo bari barahawe, icyaha cyabo nticyari gikomeye mu maso y’Imana nk’icya Balamu. Kubwo kuvuga ko ari umuhanuzi w’Imana, ibyo yashoboraga kuvuga byose byari kwitirirwa ko byavuzwe n’Imana. Kubw’ibyo rero, ntabwo yemerewe kuvuga uko ashaka, ariko yagombaga gutanga ubutumwa Imana yari kumuha. Imana yaramutegetse iti: “Ariko icyo nzajya ngutegeka, azabe ari cyo ukora.” AA 302.2
Balamu yari yahawe uburenganzira bwo kujyana n’intumwa zivuye i Mowabu ubwo zari kuza kumuhamaraga mu gitondo. Ariko izo ntumwa zirambiwe no gutinda kwe kandi ziteze ko arongera kuzangira kujyana nazo, zafashe urugendo zerekeza iwabo zitongeye kumuvugisha. Urwitwazo rwose rwo gukora ibyo Balaki yari yamusabye noneho rwari rwakuweho. Ariko Balamu yari yiyemeje kubona ibihembo; maze yurira indogobe yari amenyereye kugendaho afata urugendo. N’icyo gihe yatinyaga ko uburenganzira yahawe n’Imana bushobora gukurwaho, maze afumyamo, atinya ko hari impamvu yatuma atabona ibihembo ararikiye. AA 302.3
Ariko “marayika w’Uwiteka ahagarikwa mu nzira no kumutangira.” Iyo ndogobe yabonye intumwa y’Imana itarabonwaga n’umuntu maze ica ku ruhande ijya mu gisambu. Balamu ayigarura mu nzira ayikubita cyane, ariko na none umumarayika arongera ahagarara mu nzira ahantu h’impatanwa. Iyo ndogobe yagerageje guhunga uwayitangiraga maze ihonyorera ikirenge cya shebuja ku muhora. Balamu ntiyabonaga ko umumarayika w’Imana yamwitambitse imbere, kandi ntiyari azi ko Imana yamufungiye inzira. Balamu yararakaye maze akubita indogobe ye atayibabarira, ashaka yuko ikomeza kugenda. AA 302.4
Na none, umumarayika yongeye guharagarara “mu mpatanwa, hatari umwanya wo gukebereza iburyo cyangwa ibumoso,” kandi ateye ubwoba nka mbere maze ya ndogobe ihinda umushitsi kubera ubwoba bwinshi, irahagarara, iryama hasi igihetse shebuja. Umujinya wa Balamu urenga igaruriro maze ahondagura iyo ndogobe cyane kuruta mbere. Noneho Imana ibumbura akanwa k’iyo ndogobe maze, ‘ahanwa ubugome bwe, ubwo indogobe itavuga yavugaga ijwi ry’umuntu, ikabuza ibisazi by’uwo muhanuzi.” (2 Petero 2 :16). Indogobe yaramubwiye iti : “Umpoye iki, kunkubita aka gatatu?’ Arakajwe cyane no kuba abangamiwe ntakomeze urugendo rwe, Balamu yasubije iyo ndogobe nk’uko yasubiza ikiremwa gifite ubwenge ati: “Nguhoye kunsuzugura. Kutagira inkota mu ntoki! Mba nakwishe.” Aho niho uwiyitaga umupfumu yari, ari mu nzira agiye kuvuma Abisiraheli bose agamije kubaca intege mu gihe atari afite n’imbaraga zo kwica indogobe yari imuhetse! AA 302.5
Noneho amaso ya Balamu yarahumutse maze abona umumarayika w’Imana ahagaze akuye inkota yiteguye kumwica. Afite ubwoba “arunama, yikubita hasi yubamye.” Umumarayika aramubwira ati: “Ukubitiye iki indogobe yawe aka gatatu? Dore, nzanywe no kugutangira; kuko mbonye uca mu nzira ijyana kurimbuka. Indogobe yambonye ikebanukira imbere yanjye ka gatatu: iyo idakebanuka ngo itanyegera, simba mbuze kukwica nkayikiza.” AA 303.1
Balamu yakijijwe n’iryo tungo yari yagiriye nabi cyane. Umugabo wavugaga yuko ari umuhanuzi w’Uwiteka kandi wavugaga ko areba, kandi ko yeretswe n’Ishoborabyose, yari yarahumishijwe bikabije no kurarikira no gushaka ibyubahiro ku buryo atashoboraga guhweza ngo abone umumarayika w’Imana wabonwaga n’itungo rye. “imana mbi y’ab’iki gihe yabahumye imitima, . . .” (2 Abakorinto 4:4). Ni bangahe bahinduwe impumyi muri ubwo buryo! Bihutira kunyura mu nzira zibuzanyijwe, bakica amategeko y’Imana, kandi ntibashobora kubona ko Imana n’abamarayika bayo batari ku ruhande rwabo! Nka Balamu, barakarira abababuza kurimbuka. AA 303.2
Binyuze ku buryo yakubitaga indogobe ye, Balamu yari yatanze igihamya kigaragaza umwuka wamuyoboraga. “Umukiranutsi yita ku matungo ye, ariko imbabazi z’umunyabyaha ni umwaga” (Imigani 12:10). Abantu bake ni bo basobanukirwa n’icyaha cyo kugirira amatungo nabi cyangwa icyo kutayitaho akamererwa nabi. Uwaremye umuntu ni we waremye n’amatungo, kandi “imbabazi ze ziri ku byo yaremye byose.” (Zaburi 145:9). Amatungo yaremewe gukorera umuntu, ariko nta burenganzira afite bwo kuyababaza ayagirira nabi. AA 303.3
Icyaha cy’umuntu ni cyo gituma “ibyaremwe byose binihira hamwe bikaramukirwa hamwe.” (Abaroma 8:22). Uko ni ko umubabaro n’urupfu byageze ku muntu no ku nyamaswa. Bityo rero, umuntu ni we ugomba gushaka uko yakoroshya umubabaro icyaha cye cyazaniye ibiremwa by’Imana aho kuwongera. Umuntu uzagirira amatungo nabi bitewe n’uko ayategeka azaba ari ikigwari n’umunyagitugu. Umwuka wo kubabaza baba bagenzi bacu cyangwa amatungo n’inyamaswa ukomoka kuri Satani. Abantu benshi ntibamenya ko ubugizi bwa nabi bwabo buzigera bumenyekana, kubera ko amatungo yarushye kandi atavuga adashobora kubivuga. Ariko iyaba amaso y’abo bantu yahwezaga nk’aya Balamu, babona umumarayika w’Imana ahagaze nk’umugabo wo kubashinja ibyo bakoze mu nkiko zo mu ijuru. Ibikorwa nabo bigezwa mu ijuru, kandi umunsi ugiye kuza ubwo abagirira ibiremwa by’Imana nabi bazacirirwa urubanza. AA 303.4
Ubwo yabonaga umumarayika w’Imana, Balamu yaravuganye ubwoba ati: “Nakoze icyaha, kuko nari ntazi yuko uhagaritswe mu nzira no kuntangira: nuko niba ureba ko ari bibi, reka nsubireyo.” Uwiteka yaramuretse ngo akomeze urugendo rwe, ariko yamusobanuriye ko amagambo ye agomba kuyoborwa n’imbaraga z’Imana. Imana yagombaga kwereka Abamowabu ko Abaheburayo barinzwe n’Ijuru, kandi ibyo yabikoze igihe yaberekaga uburyo Balamu nta bushobozi yari afite bwo kubavuma atabyemerewe n’Imana. AA 304.1
Umwami w’Abamowabu amenye yuko Balamu ari hafi kugera iwe, yagiye kumusanganira ari kumwe n’abakomeye bo mu bwami bwe. Umwami amubwiye yuko bimutangaje kubona uburyo yatinze kandi hari ibihembo by’agaciro kenshi byari bimutegereje, uwo muhanuzi Balamu yaramusubije ati: “[...] hari ijambo na rimwe nshobora kuvuga ubwanjye? Ijambo ry’Imana izashyira mu kanwa kanjye, ni ryo nzavuga.” Balamu ababazwa cyane nuko atari afite uburenganzira bwo kwikorera ibyo ashaka; yari afite ubwoba yuko urnugambi we utajyaga gusohozwa kubera ko imbaraga imugenga y’Uwiteka iri kuri we. AA 304.2
Umwami n’abatware b’icyo gihugu baherekeza Balamu bamuzamura ku musozi witwa “Bamotibali,” aho yashoboraga kwitegereza ingabo z’Abaheburayo. Nimwitegereze umuhanuzi uko yari ahagaze ku kanunga, yitegeye inkambi y’ubwoko bw’Imana bwatoranyijwe. Mbega ukuntu Abisiraheli batari bazi ibyaberaga hafi yabo! Mbega ukuntu batari bazi uburinzi bw’Imana yabarindishaga ku manywa na nijoro! Mbega uburyo intekerezo z’ubwoko bw’Imana zitari zisobanukiwe! Mbega uburyo mu bihe byose batihutiraga gusobanukirwa urukundo rw’Imana ruhebuje n’imbabazi zayo! Iyo babasha gusobanukirwa n’imbaraga itangaje y’Imana yahoraga ibagaragarira, mbese imitima yabo ntiyari kuzuramo gushima urukundo rwayo kandi bagasabwa n’umunezero kubwo gutekereza igitinyiro cyayo n’imbaraga zayo? AA 304.3
Balamu yari azi ibyerekeye ibitambo by’Abaheburayo, kandi yiringiraga yuko nasumbyaho akoresheje impano z’igiciro cyinshi azashobora kubona umugisha w’Imana kandi akabasha gusohoza imigambi ye yo gukiranirwa. Uko ni ko imyumvire y’Abamowabu basengaga ibigirwamana yigaruriraga intekerezo ze. Ubwenge bwe bwari bwahindutse ubupfapfa; imirebere ye mu bya Mwuka yari yabudikiwe n’igihu; yari yikururiye ubuhumyi kubwo kwiyegurira imbaraga ya Satani. AA 304.4
Balamu yatanze amabwiriza maze hubakwa ibicaniro birindwi, maze kuri buri gicaniro ahatambira igitambo. Nyuma y’ibyo ajya mu “mpinga” kuvugana n’Imana, asezeranira Balaki kumubwira ibyo Imana yari kumuhishurira byose. AA 304.5
Umwami n’abatware n’ibikomangoma by’i Mowabu bahagaraye iruhande rw’icyo gitambo, bakikijwe n’imbaga y’abantu bafite amatsiko, bategereje ko uwo muhanuzi agaruka. Arashyira araza, maze abantu bategereza ko avuga amagambo yo guca intege burundu imbaraga idasanzwe yakoraga ibikomeye ku ruhande rw’ubwoko bwa Isiraheli bangaga. Balamu yaravuze ati: AA 304.6
“Mu Aramu ni ho Balaki yankuye,
Umwami w’i Moabu yankuye mu misozi y’iburasirazuba.
Ati: ‘Ngwino umvumire ubwoko bwa Isirayeli.’ Navuma nte ab’Imana itavumye?
Kandi narakarira nte abo Imana itarakariye? Kuko nitegeye ubwo bwoko ndi hejuru y’ibitare,
Nkabwitegera ndi mu mpinga z’imisozi.
Dore ni ubwoko butura kwabwo,
Ntibuzabarwa mu mahanga.
Ni nde ubasha kubara umukungugu w’ubwoko bwa Yakobo?
Cyangwa ni nde ubasha kubara igice cya kane cy’Abisirayeli?
Icyampa nkipfira nk’uko abakiranutsi bapfa,
Iherezo ryanjye rikaba nk’iryabo!” AA 304.7
Balamu yavuze ko yaje afite umugambi wo kuvuma Abisiraheli, ariko amagambo yavuze yari ahabanye n’intekerezo zari mu mutima we. Yahatiwe gutanga umugisha mu gihe intekerezo ze zari zuzuye umuvumo. AA 305.1
Ubwo Balamu yarebaga aho Abisiraheli bari baganditse yatangajwe no kubona uko bari bakize. Yari yabwiwe ko ari imbaga y’abantu b’abanyamahane, badafite gahunda, bateye igihugu ari uduco tw’ingegera twari icyorezo n’ibyago ku mahanga yari abakikije; ariko uko yababonye byari bihabanye n’ibyo yabwiwe. Yabonye uburyo inkambi yabo yari nini kandi iri kuri gahunda y’indakemwa, ikintu cyose kigaragara ko gitunganye nta kajagari. Yeretswe uko Imana yitaga ku Bisiraheli mu buryo bw’umwihariko, kandi abona n’imico yabo idasa n’iy’abandi kuko bari ubwoko Imana yitoranyirije. Ntibagombaga kureshya n’andi mahanga, ahubwo bagombaga gushyirwa hejuru yayo yose. “Dore ni ubwoko butura ukwabwo, ntibuzabarwa mu mahanga.” Igihe ayo magambo yavugwaga, Abisiraheli ntibari bafite aho batuye hadahinduka, kandi Balamu ntiyari amenyereye imico yabo yihariye, imigenzereze yabo n’imigenzo byabo. Nyamara kandi mbega uko ubwo buhanuzi bwasohoye mu buryo bukomeye mu mateka yakurikiyeho y’Abisiraheli! Mu myaka yose bagiye bamara barigaruriwe n’andi mahanga, mu myaka yose babaga baratatanyirijwe hirya no hino, bakomeje kuba ubwoko butandukanye n’andi. Uko ni ko ubwoko bw’Imana (Isiraheli nyakuri) nubwo butataniye mu mahanga yose, bari ku isi ariko ni abimukira kuko gakondo yabo iri mu ijuru. AA 305.2
Ntabwo Balamu yeretswe gusa amateka y’ubwoko bw’Abaheburayo nk’ishyanga, ahubwo yanabonye ukwiyongera no kugubwa neza kwa Isiraheli nyakuri y’Imana kugeza ku mperuka y’ibihe. Yabonye umugisha udasanzwe Isumbabyose aha abayikunda kandi bakayubaha. Yababonye bashyigikiwe n’ukuboko kwayo ubwo binjiraga mu gikombe cyijimye cy’igicucu cy’urupfu. Yababonye kandi bava mu bituro byabo, batamirijwe ikuzo, icyubahiro no kudapfa. Yabonye abacunguwe bishimira ubwiza budashira bw’isi izaba yahinduwe nshya. Balamu yitegereje ibyo yaravuze ati: “Icyampa nkipfira nk’uko abakiranutsi bapfa, iherezo ryanjye rikaba nk’iryabo!” AA 305.3
Iyo Balamu aza kuba yiteguye kwemera umucyo Imana yari yatanze, icyo gihe aba yaravugishije ukuri; aba yarahise aca umushyikirano wose yagiranaga n’Abamowabu. Ntabwo yari gukinisha imbabazi z’Imana, ahubwo aba yarayigarukiye afite kwihana kuvuye ku mutima. Ariko Balamu yakunze ibihembo bivuye ku gukora ibibi kandi yari yiyemeje rwose kubibona. AA 305.4
Balaki yari yishimye yiteguye kumva umuvumo ugwa ku Bisiraheli, ariko yumvise amagambo y’umuhanuzi Balamu yavuganye ikiniga ati: “Ungenje ute? Nakuzaniye kuvuma ababisha banjye, none ubahesheje umugisha musa?” Balamu yavuze ko avuga akurikije ubushake bw’Imana kandi ko yavuze amagambo Imana yari yamushyize mu kanwa. Yarasubije ati: “Ibyo Uwiteka ashyize mu kanwa kanjye, sinkwiriye kwirinda, akaba ari byo mvuga?” AA 305.5
N’igihe Balamu yari kumubwira atyo, Balaki ntiyateshutse ku mugambi we. Yibwiye ko kuba Balamu yitegereje iyo nkambi y’akataraboneka Abaheburayo bari bakambitsemo ari byo byateye Balamu ubwoba maze ntatinyuke kubavuma. Umwami yiyemeje kujyana uwo muhanuzi aho babonaga gusa agace gato k’izo ngabo. Iyo Balamu aza kwemezwa akajya avuma uduce duto duto tw’inkambi y’Abisiraheli, bidatinze inkambi yose yari kurimbuka. Bongeye kujya ku kanunga kitwa Pisiga basaba Balamu kongera kuvuma Abisiraheli. Nanone bubatse ibicaniro birindwi, batambiraho ibitambo nk’ibya mbere. Umwami n’abatware be basigaye hafi y’ibitambo mu gihe Balamu yigiye hirya ukwe kugira ngo avugane n’Imana. Umuhanuzi Balamu yongeye guhabwa ubutumwa buvuye ku Mana, kandi ntiyari afite ububasha bwo kubuhindura cyangwa kutabuvuga. AA 306.1
Ubwo yari agarutse kuri abo bari bamutegereje, baramubajije bati: “Uwiteka avuze iki?” Igisubizo cyateye ubwoba mu mutima w’umwami n’abatware: AA 306.2
“Imana si umuntu ngo ibeshye,
Kandi si umwan w’umuntu ngo yicuze.
Ibyo yakoze, no kubikora izabikora ?
Dore, nategetswe kubahesha umugisha;
Na yo yawubahaye, simbasha kuwukura.
Ntibonye gukiranirwa k’ubwoko bwa Yakobo,
Ubugoryi ntibubonye ku Bisirayeli:
Uwiteka Imana iri kumwe na bo,
Ni umwami wabo, bayivugiriza impundu.” AA 306.3
Balamu atangajwe n’ibyo yahishuriwe yaravuze ati: «Nta kuragura kuri mu bwoko bwa Yakobo, nta bupfumu buri mu Bisirayeli. » Uwo mupfumu ukomeye yari yagerageje gukoresha ubushohozi bwe bw’ubupfumu akurikije ibyifuzo by’Abamowabu, ariko icyo gihe byajyaga gushoboka ko Abisiraheli bavugwaho ngo : « Dore ibyo Imana yakoreye Abisirayeli!» Mu gihe Abaheburayo barindwaga n’Imana, nta bantu cyangwa ishyanga byajyaga gushobora kubakoma imbere nubwo baba bafashijwe n’imbaraga zose za Satani. Isi yose ikwiriye gutangazwa n’imirimo itangaje Imana ikorera ubwoko bwayo. Kubona uko umuntu wari wiyemeje gukora ibibi yaragenderewe n’imbaraga y’Imana bityo aho kuvuga imivumo, akavuga amasezerano meza kandi y’agahozo akoresheje imvugo nziza cyane y’ubusizi. Nanone kandi iyi neza Imana yagaragarije Abisiraheli kiriya gihe, yagombaga kwereka abana bayo bayumvira kandi b’indahemuka b’ibihe byose ko icyo ari igihamya cy’uburinzi bwayo. Satani aramutse ahanze mu bantu babi kugira ngo bavuge ubwoko bw’Imana nabi, babugirire nabi kandi baburimbure, ubwoko bw’Imana bukwiriye kwibuka ibyo byabaye [mu gihe cya Balamu], kandi bikwiriye gukomeza ubutwari bwabo no kwizera Imana kwabo. AA 306.4
Umwami w’Abamowabu, yihebye kandi ababaye yaravuze ati: Ntubavume na hato, ntubaheshe umugisha na muke.” Nyamara yari agifite icyizere gike mu mutima we maze yiyemeza kongera kugerageza. Noneho yajyanye Balamu mu mpinga y’umusozi Pewori, ahari urusengero rwakorerwagamo imihango mibi yo kuramya Bali, ikigirwamana cyabo. Aho na ho bahubatse ibicaniro bingana n’ibya mbere kandi bahatambira ibitambo nk’ibya mbere; ariko noneho Balamu agiye kubaza Imana ubushake bwayo ntiyagenda wenyine nk’uko ikindi gihe byari byagenze. Nta bintu by’ubupfumu yagerageje, ahubwo yahagaze iruhande rw’ibicaniro, yerekeza amaso ye ku mahema y’Abisiraheli. Mwuka w’Imana yongeye kumuzaho maze avuga aya amagambo avuye ku Mana ati: AA 306.5
“Erega amahema yawe ni meza, wa bwoko bwa Yakobo we.
Ubuturo bwawe ni bwiza, wa bwoko bwa Isirayeli we.
Burambuye nk’ibikombe, nk’imirima y’uburabyo yegereye uruzi,
Nk’imisaga Uwiteka yateye, nk’imyerezi imeze iruhande rw’amazi.
Amazi azatemba avuye mu ndobo z’ubwo bwoko,
Urubyari rwabo ruzaba aho amazi menshi ari.
Umwami wabwo azasumba Agagi,
Ubwami bwabwo buzashyirwa hejuru. . .
Bwarabunze, buryama nk’intare y’ingabo,
Nk’intare y’ingore bwavumburwa na nde?
Uzakwifuriza umugisha wese awuhabwe,
Uzakuvuma wese avumwe.” AA 307.1
Kugubwa neza k’ubwoko bw’Imana ahangaha kugararazwa hifashishijwe ibyiza bihebuje ibindi biboneka mu byaremwe. Umuhanuzi yagereranyije Abisiraheli n’ibibaya birumbuka cyane; abagereranya n’ubusitani bwiza buvomererwa n’amasoko adakama; abugereranya kandi n’ibiti by’imyerezi n’amasederi. Ikigereranyo cyavuzwe ubuheruka ni kimwe mu bigereranyo byiza cyane kandi bikwiriye biboneka mu Ijambo ry’Imana. Amasederi y’i Lebanoni yubahwaga n’abaturage bose b’iburasiravuba. Ubwoko bw’ibiti amasederi abarizwamo biboneka ahantu hose umuntu yageze ku isi yose. Ibyo biti bimera haba mu turere tw’impera y’isi ya ruguru, mu turere dushyuha cyane n’udukonja; bigakura mu nkombe z’imigezi, nyamara kandi n’ahumutse h’ubutayu birahakura bikaba inganzamarumbu. Ibi biti bishora imizi yabyo hasi kure cyane mu bitare byo mu misozi bityo bikabasha kwihanganira imiyaga ya serwakira. Ibibabi byabyo biba bitoshye kandi ari icyatsi n’igihe ibindi byose biba byahungutse mu mpeshyi. Amasederi y’i Lebanoni arusha ibindi biti byose kuba akomeye kandi adapfa kubora; kandi ibi bikoreshwa nk’ikigereranyo cy’abantu bafite ubuzima “buhishanwe na Kristo mu Mana.” (Abakolosayi 3:3). Ibyanditswe biravuga biti: “Umukiranutsi azashisha nk’umukindo, azashyirwa hejuru nk’umwerezi w’i Lebanoni.” (Zaburi 92:12). Ukuboko kw’Imana kwahaye ikuzo amasederi nk’umwami w’ibindi biti. “Imyerezi yo muri iyo ngobyi y’Imana ntabwo yabashaga kuwuhisha; imiberoshi ntiyareshyaga n’amahage yawo …” (Ezekiyeli 31:8). Isederi ikoreshwa kenshi nk’ikimenyetso cy’ubwami, kandi uko isederi rikoreshwa mu Byanditswe mu kugaragaza ubutungane byerekana uburyo Ijuru rifata abantu bakora ibyo Imana ishaka. AA 307.2
Balamu yahanuye ko umwami wa Isiraheli azakomera kurusha Agagi. Iryo ni izina ryahabwaga abami b’Abamaleki. Abamaleki bari ishyanga rikomeye cyane muri icyo gihe, ariko iyo Abisiraheli babaga indahemuka ku Mana, baneshaga abanzi babo bose. Umwami w’Abisiraheli yari Umwana w’Imana; kandi umunsi umwe intebe ye y’ubwami yari gushingwa ku isi, ndetse ububasha bwe bugasumba ubwami bwose bw’isi. AA 307.3
Ubwo Balaki yumvaga amagambo y’ubuhanuzi, yatunguwe no kubura ibyo yari yiringiye, agira ubwoba kandi azabiranywa n’uburakari. Yarakajwe n’uko Balamu atamwijeje nibura na gato yuko ibyo yifuzaga byajyaga gutungana, ubwo ibintu byose byari bigiye kumuhindukirana. Yahinyuye ibyo uwo muhanuzi yari yavuze maze abonye ko nta cyo bimumariye, avugana umujinya ati: “Nuko none mpungira iwawe. Nashakaga kugushyira hejuru nkaguha icyubahiro cyinshi; none Uwiteka yakubujije icyubahoro.” Igisubizo cyari uko umwami yari yaraburiwe mbere ko Balamu azavuga gusa ibyo Imana imuhaye. AA 307.4
Mbere yuko asubira iwabo, Balamu ubuhanuzi bwiza bw’ingenzi bwerekeye Umucunguzi w’isi n’irimburwa riheruka ry’abanzi b’Imana agira ati: AA 308.1
“Ndamureba, ariko si ubu;
Ndamwitegereza, ariko ntandi bugufi.
Inyenyeri izakomoka mu bwoko bwa Yakobo,
Inkoni y’ubwami izaboneka itururutse mu bwoko bwa Isirayeli,
Izagiriza inkiko z’i Mowabu,
Izatsinda hasi Abasheti bose. AA 308.2
Yarangije ahanura kurimbuka kudasubirwaho kw’i Mowabu na Edomu, ukwa Abamaleki n’Abakeni, n’uko ntiyasigira umwami w’Abamowabu ibyiringiro na bike. Akozwe n’isoni nuko atari akibonye ubutunzi n’icyubahiro yari yiringiye guhabwa, kandi azi neza ko atari yanejeje Imana, Balamu yasubiye iwabo avuye mu butumva yari yiyoherejemo. Amaze kugera iwe, imbaraga ya Mwuka w’Imana yamuyoboraga yamyvuyemo, maze kwifuza kwe kongera kuganza. Yari yiteguye gukoresha uburyo bushoboka bwose kugira ngo abone ibihembo Balaki yari yasezeranye. Balamu yari azi ko gutunganirwa kw’Abisiraheli kwaterwaga no kumvira Imana kwabo kandi ko nta bundi bwajyaga gutuma barimbuka uretse kubashuka bagakora icyaha. Noneho yashatse kugirira Balaki neza akoresheje kugira inama Abamowabu ibyo bagomba gukora kugira ngobateze Abisiraheli umuvumo. AA 308.3
Yahereyeko asubira mu gihugu cy’i Mowabu maze abwira umwami imigambi ye. Abamowabu ubwabo bari bazi neza ko igihe cyose Abisiraheli bakiri indahemuka ku Mana, yari kubabera ingabo ibakingira. Inama Balamu yatanze yari iyo gutandukanya Abisiraheli n’Imana akoreshe kubagusha mu gusenga ibigirwamana. Iyo bashorwa mu mihango ya gipagani yo kuramya Bali na Ashitaroti, Umurinzi wabo ushobora byose yagombaga guhinduka umwanzi wabo, maze bidatinze bakamarwa n’amahanga y’abagome kandi bamenyereye intambara yari abakikie. Umwami yemeye uwo mugambi n’ubwira bwinshi kandi Balamu ubwe aguma aho kugira ngo abafashe kuwushira mu bikorwa. AA 308.4
Balamu yabonye uko umugambi we mubisha wageze ku byo yashakaga. Yabonye umuvumo w’Imana ugera ku bwoko bwayo, kandi kubw’iteka ryayo, abantu ibihumbi byinshi barapfa; ariko ubutabera bw’Imana bwahanye icyaha mu Bisiraheli ntibwaretse aba bashukanyi ngo barokoke. Mu ntambara Abisiraheli barwanaga n’Abamidiyani Balamu yarishwe. Yari yarivumvisemo ko iherezo rye ryari ryegereje ubwo yavugaga ati: AA 308.5
“Icyampa nkipfira nk’uko abakiranutsi bapfa, iherezo ryanjye rikaba nk’iryabo!” Nyamara ntiyahisemo kugira imibereho y’abakiranutsi; bityo iherezo rye ryabaye nk’iry’abanzi b’Imana. AA 308.6
Iherezo rya Balamu ryabaye nk’irya Yuda, kandi imico yabo bombi yarasaga. Abo bagabo bombi bagerageje gufatanya gukorera Imana n’ubutunzi, maze batsindwa burundu. Balamu yari azi Imana nyakuri, kandi yavugaga ko ayikorera. Yuda nawe yizeraga ko Yesu ari Mesiya kandi yari yarifatanyije n’abayoboke be. Ariko Balamu yifuje gukoresha umurimo ngo awugire inzira yo kwibonera ubutunzi n’icyubahiro cyo ku isi, kandi ibyo ananiwe kubigeraho, yarasitaye, aragwa maze aravunika. Yuda yibwiraga ko kubana na Kristo bizamuhesha ubutunzi n’umwanya ukomeye muri ubwo bwami bwo ku isi yizeraga ko Mesiya yenda gushyiraho. Kubura ibyo yari yiringiye byamujyanye mu buhakanyi no kurimbuka. Balamu na Yuda bari barakiriye umucyo ukomeye kandi bari baragize amahirwe adasanzwe, ariko icyaha kimwe biziritseho cyahumanyije imico yabo yose maze kibatera kurimbuka. AA 308.7
Kwemerera imico itari iya Gikristo kuba mu mutima, ni ikintu giteza akaga. Icyaha kimwe kigundiriwe, buhoro buhoro, kizonona imico, maze gitume imbaraga zayo zikomeye zigengwa n’icyifuzo kibi. Gukura mu ntekerezo icyazirindaga kimwe, kwimika ingeso mbi imwe, kwirengagiza nibura incuro imwe icyo inshingano ufite igusaba, ibyo bisenya uburinzi bw’ubugingo maze bigakingurira Satani inzira yo kwinjira bityo akatuyobya. Inzira imwe rukumbi y’amahoro, ni ugusenga buri munsi tubikuye ku mutima nk’uko Dawidi yabigenzaga ati: “Intambwe zanjye zikomerera mu nzira zawe, ibirenge byanjye ntibinyerera.” Zaburi 17:5. AA 309.1


c: text/html

text:
Bava iwabo bazi ko bagiye kwiha Imana.Kandi baba baramaze gucengezwamo ko nta cyiza kibaho gisumba gukorera Imana.Ibi bivuze ko baba bahakanye gukorera ifaranga!Rimwe na rimwe n’inyito z’iyo miryango ibakira ziba zisobanutse.Urugero ni « Les Travailleuses missionnaires ».
Marie Louise yarangije secondaire abura akazi. Kera kabaye, umuhamagaro umuzamo. Ababikira bo muri uwo muryango baramwihata, na we arawukunda. Yinjiramo yibwira ko n’iyo batahemba aya Mirenge,umutaravayeze yahabwa nibura aya misiyo.
Novisiya yarayihanganiye kuko aba ari nk’igeregeza.Amaze gusezerana, ni bwo yabonye icyo yahamagariwe:gukorera umuryango (congrégation)aho gukorera Imana.Kandi koko, ubuzima ni imirimo gusa.Utaretse ko hari imirimo y’abazungu n’iy’Abirabura.
Mu myaka 15 yamaze mu Muryango, yakoze nk’umucakara.Buri gihe yahoraga yibaza impamvu abo bazungu batemera ko ababikira b’Abirabura bajya gukorera i Burayi.Ariko byagezeho birikora kuko abenshi bamaze guhetama imigongo nta n’abato bakinjira.
Boherejwe ari batanu:2 mu gihugu cy’ Ubutaliyani, 2 mu cy’Ubufaransa n’umwe muri Esipanye. Mu myaka 2, bari bamaze gusobanurirwa uburenganzira bw’umukozi ku mushahara no guteganyirizwa iza bukuru. Batangira kwibaza igice baherereyemo, birabayobera.
Nyamara bari gukomeza kubyihanganira, iyaba batahozwagaho incyuro, ngo mu bihugu by’iwabo nta biryo bihaba.Mbese nko kubabwira ngo ikibakwiye ni ugukorera ibiryo.Umubi ni uwavuga ngo n’amayero ntayo mugira,
nimuyakorere tuyabahe cyangwa reka tuyabahe muba mwayakoreye!
Bigeraho bikarambirana
Kubera iyo ndishyi,bamwe muri bo bari batangiye kurwara imitwe idakira,abandi bafatwa n’ibifu, na za ndwara zidasobanutse muganga apima akabura ibimenyetso. Yewe n’icyumweru nticyari kikibashishikaje.
Aho batangiriye inzira yo guharanira kugira uburenganzira bungana n’ubw’abandi,bafite agahenge ku mutima kubera amategeko abarengera, ariko muri ibyo bigo ho ngo ni intambara.
Ese kuri iyi Pentekosti, ayo mazu bateraniramo azagerwaho na ya nkubi y’umuyaga uva mu ijuru ku buryo indimi zabo zumvikana?(Act 2,1-4). Nibyanga, bazazirikane iri jambo rya Yezu bemera:
« Umuvugizi, Roho Mutagatifu,Data azohereza mu izina ryanje,ni we uzabigisha byose kandi abibutse n’ibyo nabigishije byose »(Yohani 14,26)
Isomo rya kabiri ryo kuri iki cyumweru riratwereka ko nta mpamvu yo kwirengagiza uwo Muvugizi:
Ntimwahawe roho y’ubucakara ibasubiza nanone mu bwoba,ahubwo mwahawe roho ibagira abana bishingiwe kibyeyi,igatuma dutera hejuru tuti « Abba!Data! »
Roho uwo nyine afatanya na roho yacu guhamya ko turi abana b’Imana.Kandi ubwo turi abana, turi n’abagenerwamurage(héritiers) b’Imana, bityo n’abasangiramurage ba Kristu niba ariko tubabarana na We ngo tuzahabwe ikuzo hamwe na We.(Rom 8,15-17)
Abamuraritse, mbifurije kumwakira neza.Na We araje, asesekare ku ruhanga rwanyu n’aho iwanyu, ngo umugizi wa nabi atazabahangara.
By P.B

robotstxt: allowed

filter: keep


text:
YASUWE 18
Nyuma yo gukora nti bishyurwe bavuga ko biri kubagiraho ingaruka ziganjyemo kuba barabuze ubushobozi bwo kwishurira imiryango yabo ubwisungane mu kwivuza ndetse imiryango yabo ikaba iri kurushaho kwibasirwa n’ubukene bukabije.
Ngoboka Damien ati“Njye nakoraga ubuyede (Aide). Maze imyaka itanu rwiyemezamiro witwa Faida wadukoresheje mu mirimo yokubaka isoko rya birembo yaranze kunyishyura amafaranga ibihumbi 45000frw. Umugore nawe kubera ubukene dufite murugo ntiyemera ko nakoze bakanga kumpemba, kwishyurira umuryango wanjye ubwisungane mukwivuza nabyo ni ikibazo, muri macye mfite ibibazo byinshi ndiguterwa n’uwo rwiyemeza mirimo wa twambuye″.
Nabaringanira Clarisse Ati“Icyo twifuza ni uko ubuyobozi bwa karere butwishyuriza uyu rwiyemezamirimo umwenda w’amafaranga aturimo kugirango tuyifashishe mu gukemura ibibazo by’ubukene dufite bikomeje kutubera inzitizi yokubura uko twiteza imbere, ndetse nokubura uko twishyura imyenda ikubiyemo ibyokurya twafashe muma butiki (Boutique) ubwo twari mukazi″.
Umuyobozi wa karere ka Ngororero NDAYAMBAJE Godefroid, avuga ko uyu rwiyemeza mirimo wambuye abaturage mu bisanzwe atari Inyangamugayo kuko yaje gutoroka atarangije n’imirimo yo kubaka iri soko ryabirembo.
Avuga kandi ko kuba hashize igihe cy’imyaka itanu yose akarere katarishyuriza abaturage bose amafara uyu rwiyemezamirimo abarimo byaturutse ku mpamvu zuko mu kwishyuriza abaturage bose imyenda uyu rwiyemezamirimo yarabafitiye, aba bo yahakanaga ko atigeze abakoreshe, ndetse nabo ngo bakaba nta byangombwa bari bafite bigaragaza ko yabakoresheje.
Ati“ Ngenaje mukazi nsanga icyo kibazo gihari, Icyakora murwego rwo kurengera inyungu za baturage tureberera, twasabye abo baturage batarishurwa n’uwo rwiyemezamirimo wabakoresheje akabambura ko bajya gushaka ibyangombwa bigaragaza ko yabakoresheje koko, Hanyuma nibamara kubikusanya bakabituzanira turabizeza ko amafaranga yabo tuzayabishyuriza kandi bazayabona″.
Hagendewe kukibazo cyuko hirya nohino mugihugu hakomeza kugaragara barwiyemezamirimo bakoresha abaturage nyuma bakabambura ku italiki 5 werurwe 2018, Inteko Ishinga Amategeko yemeje umushinga w’Itegeko rivuguruye rizagena iby’umurimo mu Rwanda.
Iri tegeko rikaba rizakemura birambye iki kibazo Nk’uko Minisitiri Rwanyindo Kayirangwa Fanfan, ufite mu nshingano Umurimo yabitangarije imbere y’inteko. Aha akaba yaravuze ko mu itegeko rivuguruye Rwiyemezamirimo azajya yishyurwa n’abamuhaye isoko ari uko amaze kugaragaza ko nawe yahembye abo yakoresheje. Bitabaye ibyo nawe ntazajya yishyurwa.
Ni mu gihe kandi iyi ngingo izareba inzego za Leta hamwe n’inzego zigenga aho urwego ruzajya rubirengaho ruzajya rwirengera ingaruka, kuko arirwo ruzajya rwishyura abo bakozi, igihe baramutse bambuwe na rwiyemezamirimo.
J.Bosco MBONYUMUGENZI rwandanews24.com/Mukarere ka Ngororero Mu murenge wa Sovu


text:
Ku kibuga cy’indege i Bruseli: « Urumve shami nashibutse, iki kivi ni cyawe, ubu nguhariye kucyusa, mwana wanjye uzabe ingenzi Ihiii…! » Iso utagukunda akuraga ikivi cyamunaniye!
Muri uku kwezi kwa Kamena abanyarwanda benshi bari barahagaritse ihumeka bategereje ikizava mu bikorwa bya politiki byari bimaze iminsi biranze amakuru agezweho. Bimwe mu byavugwaga cyane hari mbere na mbere itahuka mu Rwanda ry’uwahoze ari Ministri w’intebe w’u Rwanda, Bwana Faustin Twagiramungu. Ikindi nanone cyavugwaga ni amakuru yerekeranye n’irangizwa ry’Ubuhunzi ku banyarwanda hirya no hino aho baherereye ku isi, icyo kikaba ari igikorwa cyateguwe na leta ya Kigali ibifashijwemo n’umuryango mpuzamahanga ushinzwe impunzi. Muri ibi bikorwa byombi, haba ku ruhande rw’abahanganye na leta y’igitugu mu Rwanda (Itahuka rya Twagiramungu), haba ku ruhande rwa leta (gucyura impunzi) haragaragaramo icyita rusange (dénominateur commun) aricyo twakwita mu mvugo y’iki igihe ko ari « Ibipindi » gusa gusa! Si ku ruhande rwa leta, si ku ruhande rw’abayirwanya, bose bagaragaza mu byo bakora cyangwa bateganya ko nabo ubwabo baba batabyemera, kandi ko batizera ko ibyo biteganyijwe bishoboboka uretse ibi byo gukomeza kurindagiza rubanda muri politiki ikojeje isoni!
Ku ruhande rwa Twagiramungu n’abasangirangendo be, hari ikintu gitangaje, ubona ari nko gukinisha abanyarwanda, ibyo ubundi bitagombye umunyapolitiki wiyita ko ari inararibonye. Reka dusubize amaso inyuma gato twibukiranye ibyerekeranye n’ikiyaga Twagiramungu yakwije ngo ngaha agiye gukora politiki imbere mu gihugu: Hari ku bunani, ni ukuvuga ku ntangiriro z’uyu mwaka wa 2013, ubwo Twwagiramungu yafataga ijambo ku mugaragaro yifuriza abanyarwanda umwaka mushya, we yabonaga nk’umwaka wo kwibohora ingoma y’igitugu iri mu Rwanda. Twagiramungu yaboneyeho kumenyasha abanyarwanda ko igihe cyo gukorera politiki kuri telekomande kirangiye, ko ubu ari ukujya aho abanyarwanda bari ku ngoyi baherereye, ni ukuvuga mu gihugu imbere. Ijambo rya Twagiramungu ryabaye nk’iriha abanyarwanda icyizere, kuko benshi bagize bati ubwo Rukokoma ahagurutse mwitegure ibizakurikiraho!!! Nyuma y’ijambo rya Twagiramungu, abayoboye amashyaka arwanya igitugu baramwunganiye. Bose batangaza imigabo n’imigambi muri uyu mwaka wa 2013, ndetse bidatinze uyoboye ishyaka PDP ariwe Karangwa Semushi nawe atangaza ko nta kundi byagenda, ko gutaha mu Rwanda ariho hari urufunguzo rw’inkundura yo kurwanya igitugu, ndetse hashize iminsi uyu Karangwa yifatanya na Twagiramungu, bombi bahuriza hamwe ajenda, batangaza ku mugaragaro ko bitarenze ukwezi kwa gatandatu bazaba bari i Kigali bahanganye na FPR!
Muri aba bose bijeje rubanda ibitangaza, uwashoboye kugera ku ntego nk’uko biboneka muri iki gihe, ni Karangwa Semushi wenyine, kuko kuwa gatanu w’igishize tariki ya 21 Kamena 2013 yuriye indege agana i Kigali, igisigaye kikaba kumenya niba koko ibyo yasezeranye gukora azabishobora, cyane cyane ko kugeza n’uyu munota uretse kumva ko yuriye indege, ugukandagiza ikirenge kwe mu Rwanda nta n’ubwo itangazamakuru ryabyitayeho na gato. Birashoboka ko icyateye kutita ku rugendo rwa Karangwa Semushi byaturutse ku bw’uko uw’imena wari witezwe ariwe Faustin Twagiramungu we atashoboye kugera ku ntego.
Uwo bakunze kwita Rukokoma akaba yaratangarije isi ko atashoboye gukora urugendo rwe nk’uko byari biteganyijwe. Ikibazo aha si uko umuntu yagira impamvu zimubuza gukora icyo yari yariyemeje, igitangaje ahubwo ni impamvu zaba zarabujije Twagiramungu gukora igikorwa yari amaze iminsi yamamaza mu binyamakuru binyuranye byo ku isi. Abanyarwanda barumiwe bumvise ko impamvu yonyine yabujije Twagiramungu kujya mu Rwanda ari uko yimwe visa na ambassade y’ U Rwanda!!!
Reka ibi tubyibazeho: Twagiramungu ajya gutangaza no gukangurira abanyapolitiki bose kujya gukorera mu Rwanda, yari ayobewe ko ibyo bidashobora gushimisha na gato leta arwanya? None se niba yarateganyaga kujya mu gihugu ariko abanje kunamira leta arwanya ngo imuhe visa yo kujyayo, yaba yarumvaga iyo leta yari kuyimuha koko? None se ko ku muntu wese ureba kure abona ko iyo visa leta itari kuyimuha, Twagiramungu hari indi scenario yateganyaga nk’umunyapolitiki yo kunyuramo kugira ngo agere ku ntego yari yariyemeje? Ikiboneka ni uko niba Twagiramungu yari ategereje gusa ko leta arwanya imuha visa yo kujya kuyikanda kandi akemeza ko azajyayo byanze bikunze, ni uko Twagiramungu yaba koko ari umunyapolitiki udashishoza, cyanga se ibyo yavugaga bikaba byari igipindi nawe ubwe atemeraga ko gishobora kujya mu ngiro!
Muri rusange ku banyarwanda basigaye, Twagiramungu amaze gutangaza ko agiye i Kigali, nta wigeze ata gihe atekereza ko hagomba visa ya Ambassade, kuko benshi bibwiye ko niba ibyo avuga aribyo koko, ko iyo visa ubwo ayicaranye. Ibyo nibyo byatumye benshi batekereza ku nzira ebyiri Twagiramungu yaba yaranyuzemo kugira ngo yumvikanishe ko nta kundi byamera ko azaba ari mu gihgu mu kwezi kwa gatandatu. Bamwe batekereje ko Twagiramungu yaba yaragiranye imishyikirano ikomeye n’ibihugu by’ibihangange bihatse leta ya Kigali, bityo hakabaho amasezerano ko iyo leta yemera ouverture politique. Abantu bakumva batyo ko Twagiramungu yaba yarahawe uburenganzira bwo kujya mu Rwanda leta ya Kagame ishyizweho igitutu n’amahanga. Hari n’abatekereje ko Twagiramungu agiye mu Rwanda ku bwumvikane na FPR, cyane cyane ko icyama cyashakaga kwerekana ko nta mpamvu impunzi zigifite zo kuba hanze, bityo itahuka rya Twagiramungu rigahurirana n’ikemurwa ry’ikibazo cy’impunzi. Muri izo scenarios politiques abantu batekerejeho, bikaba bigaragaye ko atariyo mabanga Twagiramungu yari aryamyeho, ahubwo ko yagiye gusaba visa nk’umuturage, muri rusange bikaba ari ikimwaro kirekire ku muntu w’umunyapolitiki wiyita ko ari inararibonye!
Isomo abantu bakwiye gukura muri ibi ni irihe?
Nta rindi ni uko mu gihe abanyapolitiki hanze aha batangaje ibyemezo byo kwirarira bamwe bita ibipindi, abantu baba bakwiye gushishoza ntibakurikire buhumyi. Politiki y’ibipindi tuzi aho yatugejeje, aho bamwe mu banyapolitiki bashinze amashyaka mu myaka ya za 90 baje batera icyokere kivanze n’urugomo, bemeza abantu ko babazaniye ibitangaza, ngo bapfa gusa kubafasha gusenya systeme yabarengeraga! Abantu mbere yo gusubiza icyizere umuntu nka Twagiramungu baba bakwiye kubanza kumubaza niba impundu yavugaga zizavuga Habyarimana avuyeho zaravuze koko! None ngo arasaba abanyapolitiki kujya gukorera mu Rwanda basabye visa leta y’igitugu bashaka kurwanya! Izo visa zizatangwa dutangare! N’abazibonye tuzi aho baherereye, utazi mabuso za FPR arazibarirwa! Ibi kandi bibaye kuri Twagiramungu bikwiye gutera abanyapolitiki gufata umwanzuro wo kuzibukira ikintu cyose cyasa n’imishyikirano y’ubwumvikane na FPR kuko ntayo izigera ibaho. Abanyapolitiki nibashake izindi nzira bereka abanyarwanda zo gusubiza igihugu ituze, ariko izo gusaba visa ngo utashye i Kigali ibyo ntibizigera bishoboka na rimwe. Keretse nanone nihabaho ko FPR ikora agatendo ko kubyacyura ku ngufu nk’uko ihora ibigenza, ariko utashye muri ubwo buryo ntazabeshya abantu ko azashobora gukorera politiki imbere mu gihugu!
La Rédaction, Le Mediateur.
Aho inkuru yaturutse : HYPERLINK « http://murengerantwari.unblog.fr/2013/06/24/igipindi-cya-rdi-na-pdp-gisize-irihe-somo/ » http://murengerantwari.unblog.fr/2013/06/24/igipindi-cya-rdi-na-pdp-gisize-irihe-somo/
Inizio modulo


text:
Kigali: Ubuyobozi buragaragaza ahashorwa imari
Yanditswe na KAYITARE JEAN PAUL
Ubuyobozi bw’Umujyi wa Kigali bugaragaza ahakwiye gushorwa imari kugira ngo Umujyi wa Kigali ukomeze gutera imbere. Bunashimira abikorera uruhare bagire mu iterambere ry’umugi bityo bakanagaragarizwa ahantu hakwiye gushorwa imari.
Umuyobozi w’Umujyi wa Kigali wungirije ushinzwe imibereho myiza y’Abaturage, Muhongerwa Patricie, mu nama iherutse guhuza abashoramari n’abikorera mu mujyi wa Kigali, yatangaje ko hari byinshi byo gushoramo imari nko kubaka amacumbi aciriritse ariko anagaragaza byinshi abikorera bagiramo uruhare mu guteza imbere Kigali.
Ati “Ni byinshi bihari byo gushoramo imari nko kubaka amacumbi aciriritse mu bijyanye no guteza imbere imiturire mu mujyi wa Kigali. Mwishyize hamwe kandi ndabashimira ibyo mumaze gukora nka za CHIC mwubatse zifasha abikorera kubona aho bakorera kandi namwe zibinjiriza.”
Muhongerwa akomeza avuga ko hari amahirwe menshi yo gushora imari mu kubaka inzu z’imyidagaduro, gushora imari mu bishanga byakoreshwa mu buhinzi no mu myidagaduro hashyirwa ibibuga by’umukino wa tenisi, hari kandi ngo no gushora imari mu bikorerwa mu Rwanda ‘Made in Rwanda’.
Kuba abikorera n’abashoramari batanga akazi ku barangije kwiga ndetse no ku rubyiruko rudafite akazi, ubuyobozi bw’Umujyi wa Kigali bushima ubufatanye bugirana n’inzego z’abikorera nyinshi mu gutanga akazi ku batagafite muri Kigali cyane cyane urubyiruko.
Ati “Iyo tubona urubyiruko rwacu rubona akazi kandi ari mwe mubikoze, bidufasha kugira umutekano ukomeye kandi urambye kuko abashomeri benshi iyo badafite akazi hari ibitagenda neza, ariko ubu umugi uratekanye kubera mwebwe.”
Meya wungirije w’Umujyi wa Kigali ushinzwe imibereho myiza y’Abaturage, Muhongerwa, ashimangira ko ibikorwa by’abikorera byivugira kandi ko umugi udafite abikorera nta cyo waba uhagazeho, nta n’iterambere abawutuye bageraho.
Ati “Ni muri urwo rwego tuboneyeho gushimira uruhare rw’abikorera mu iterambere ry’umugi wacu by’umwihariko nkaba mbasaba ubufatanye mu kurushaho kubahiriza no gushyira mu bikorwa igishushanyo mbonera cy’Umujyi wa Kigali.”
Anagaragaza ko umuvuduko munini mu bikorera, no kugaragaza ubushake bafitiye gahunda yo guteza imbere Umujyi wa Kigali, ari byo bizatuma Kigali irushaho kugaragara neza mu ruhando mpuzamahanga no gukomeza kugirirwa ikizere mu kwakira inama zikomeye.


text:
Musanze: Ikigo Nderabuzima cya Musanze cyabaruhuye ingendo ndende
Yanditswe na Ngaboyabahizi Protais
Abaturage bo mu Murenge wa Musanze, cyane abo mu Kagari ka Rwambogo, Akarere ka Musanze, bavuga ko Ikigo Nderabuzima cya Musanze bubakiwe cyatumye baruhuka gukora ingendo ndende.
Abatuye muri uyu murenge bavuga ko mu gihe babaga bagiye ku bitaro bya Ruhengeri bajyanye ababyeyi bagiye kubyara kwa muganga, ababyeyi bashoboraga guhura n’ibibazo kubera ingendo ndende.
Nyuma y’imyaka 3, iki kigo gifunguye amarembo, abaturage bavuga ko nta muntu ukibyukira ku muryango wa mugenzi we ngo amuhekere, cyangwa se amuherekeze kwa muganga.
Dukuzumuremyi Deogratias ni umuturage wo mu Kagari ka Rwambogo aho iki kigo nderabuzima cyubatse, yagize ati: “Uyu murenge wa Musanze ni umwe mu yari ifite ibibazo byo kugera ku ivuriro, iyo tutajyaga ku bitaro bya Ruhengeri twajyaga aho bita muri za Bisate -Kinigi, ubwo na bwo tukagenda amajoro turi mu mujishi, nk’iyo twabaga duhetse umubyeyi hari igihe yabyariraga mu nzira, kubera ko yabaga atahawe ubutabazi bw’ibanze, umubyeyi cyangwa umwana bakagira ibibazo.”
Akomeza avuga ko aho iki kigo nderabuzima gifunguriye amarembo umwana akorora bakamujyanayo akavurwa, dore ko ari muri metero nkeya.
Yagize ati: “Ndashimira Ubuyobozi bw’Igihugu bwafashe gahunda yo gukwirakwiza ibigo nderabuzima mu mirenge yose, nizera ko tuzagera ubwo tugira ibigo nk’ibi no mu midugudu”.
Umuyobozi w’Akarere ka Musanze wungirije ushinzwe imibereho myiza y’abaturage, Uwamariya Marie Claire, yagize ati: “Gahunda ya Leta ni uko umuturage yegerezwa serivisi zo kwivuza hafi ye, akagera ku ivuriro mu gihe gito, Ikigo Nderabuzima cya Musanze koko iyo urebye usanga cyari gikenewe, kuko abaturage bakubitaga amaguru bajya kwivuza rimwe na rimwe bagahura n’ibibazo.”
Yavuze ko n’ahandi aho abaturage bagikora ingendo ndende bajya kwivuza, abatabasha kugera kuri ibyo bigo nderabuzima hagenda hashyirwaho ‘Postes de Santé’ zibaha ubuvuzi bw’ibanze.
Abaturage rero bakaba basabwa kujya bagana ibi bigo mu gihe bumva ko barwaye, kandi bakitabira gahunda y’ubwisungane mu kwivuza, ibafasha kutarembera mu ngo, kimwe na gahunda zo kuringaniza urubyaro.
Akarere ka Musanze kagizwe n’imirenge 15, kuri ubu buri murenge ufite ikigo nderabuzima. Iki kigo nderabuzima cya Musanze giha serivisi z’ubuvuzi abaturage basaga ibihumbi 25, kuko abo mu mirenge ihana imbibe n’Umurenge wa Musanze na bo baza kuhivuriza nk’abo muri Kinigi n’ahandi.


text:
IGICE CYA 18
Ubwenge Buboneka mu ‘Ijambo ry’Imana’
1, 2. Ni iyihe ‘baruwa’ Yehova yatwandikiye, kandi kuki?
MBESE, waba wibuka igihe uherukira kubona ibaruwa y’umuntu ukunda utuye kure cyane? Ibintu bituma tugira ibyishimo byinshi nk’ibyo tugira iyo tubonye ibaruwa irimo amagambo avuye ku mutima twohererejwe n’umuntu dukunda, ni bike cyane. Dushimishwa cyane no kumenya ko ari amahoro, ibintu byamubayeho n’ibyo ateganya gukora. Gushyikirana n’abantu ukunda muri ubwo buryo bituma urushaho kubegera, nubwo mu buryo bw’umubiri baba bari kure cyane.
2 None se, ni iki cyadushimisha kurusha kubona ubutumwa bwanditswe buturuka ku Mana dukunda? Mu buryo runaka, Yehova yatwandikiye “ibaruwa,” ni ukuvuga Ijambo rye, ari ryo Bibiliya. Muri yo, atubwira uwo ari we, ibyo yakoze n’ibyo ateganya gukora, n’ibindi byinshi. Yehova yaduhaye Ijambo rye kubera ko ashaka ko tugirana na we imishyikirano ya bugufi. Imana yacu ifite ubwenge butarondoreka yahisemo uburyo bwiza busumba ubundi bwose bwo gushyikirana natwe. Uburyo Bibiliya yanditswe, kimwe n’ibintu byanditswe muri yo, bigaragaza ubwenge butagereranywa.
Kuki Yakoresheje Inyandiko?
3. Ni mu buhe buryo Yehova yahaye Mose Amategeko?
3 Abantu bamwe bashobora kwibaza bati ‘kuki Yehova atakoresheje uburyo butangaje kurushaho, wenda nk’ijwi rivugiye mu ijuru, kugira ngo ashyikirane n’abantu?’ Mu by’ukuri, hari ubwo Yehova yavugiye mu ijuru binyuriye ku bamarayika bari bamuhagarariye. Yabigenje atyo, urugero nk’igihe yahaga Abisirayeli Amategeko (Abagalatiya 3:19). Ijwi ryavugiye mu ijuru ryari riteye ubwoba cyane ku buryo Abisirayeli bahinze imishyitsi maze bagasaba ko Yehova atabavugisha muri ubwo buryo, ko ahubwo yabavugisha binyuriye kuri Mose (Kuva 20:18-20). Bityo rero, Amategeko, yari agizwe n’amahame agera kuri 600, Yehova ubwe yayibwiriye Mose ijambo ku ijambo.
4. Sobanura impamvu kuvuga amagambo ku munwa gusa bitari kuba ari uburyo bwizewe bwo kugezanyaho amategeko y’Imana.
4 Ariko se, byari kugenda bite iyo ayo Mategeko aba ataranditswe? Mbese, Mose yari gushobora kwibuka amagambo nyayo yari akubiye muri ayo Mategeko asobanutse neza kandi akayabwira abandi bari bagize iryo shyanga mu buryo butunganye? Bite se ku bandi bo mu bihe byari kuzakurikiraho? Mbese, bari kwiringira amagambo yo ku munwa gusa? Kugezanyaho amategeko y’Imana muri ubwo buryo ntibyari kwiringirwa. Tekereza uko byagenda uramutse ufite inkuru ushaka kubwira abantu bari ku murongo muremure, ukayibwira umuntu wa mbere hanyuma buri wese akagenda ayigeza ku wundi nk’uko bakurikirana ku murongo. Uko umuntu uri ku mpera y’umurongo azumva iyo nkuru bishobora kuba bitandukanye cyane n’inkuru y’imvaho wavuze. Amagambo yo mu Mategeko y’Imana ntiyigeze agira akaga nk’ako.
5, 6. Ni iki Yehova yabwiye Mose gukora ku bihereranye n’amagambo Ye, kandi se, kuki kuba dufite Ijambo rya Yehova riri mu nyandiko ari umugisha kuri twe?
5 Yehova yahisemo gushyira amagambo ye mu nyandiko abigiranye ubwenge. Yabwiye Mose ati “iyandikire ayo magambo: kuko isezerano nsezeranye nawe n’Abisirayeli rihagaze kuri ayo magambo” (Kuva 34:27). Nguko uko hatangiye kwandikwa Bibiliya mu mwaka wa 1513 M.I.C. Mu gihe cy’imyaka isaga 1.610 yakurikiyeho, Yehova, “mu bihe byinshi no mu buryo bwinshi,” yavuganye n’abanditsi bagera kuri 40 baje kwandika Bibiliya (Abaheburayo 1:1). Hagati aho, abandukuzi babyitangiye bakoze za kopi zihuje n’ukuri babyitondeye kugira ngo barinde Ibyanditswe.
6 Mu by’ukuri, Yehova yaduhaye imigisha binyuriye mu gushyikirana natwe akoresheje inyandiko. Mbese, waba warigeze kubona ibaruwa yagushimishije cyane, wenda kubera ko yakubereye isoko y’ihumure wari ukeneye cyane, ukayibika maze ukajya uyisubiramo incuro nyinshi? Ni ko bimeze no ku “ibaruwa” Yehova yatwandikiye. Kubera ko Yehova yashyize amagambo ye mu nyandiko, dushobora kuyasoma buri gihe kandi tugatekereza ku cyo asobanura (Zaburi 1:2). Dushobora kubona ‘ihumure ritangwa n’Ibyanditswe’ igihe cyose twaba turikeneye.
Kuki Yakoresheje Abanditsi b’Abantu?
7. Ni gute ubwenge bwa Yehova bugaragarira mu kuba yarakoresheje abanditsi b’abantu?
7 Yehova yagaragaje ubwenge bwe binyuriye mu gukoresha abantu kugira ngo bandike Ijambo rye. Tekereza kuri ibi bikurikira: iyo Yehova aza kuba yarakoresheje abamarayika kugira ngo bandike Bibiliya, mbese, yari kuba ishishikaje nk’uko imeze ubu? Nta gushidikanya, abamarayika bari kugaragaza Yehova bakurikije uburyo bwabo buhanitse bwo kubona ibintu, bakavuga ibihereranye n’ukuntu bamugandukira ubwabo, bakanavuga inkuru z’abantu bari abagaragu b’Imana bizerwa. Mu by’ukuri se, twari kubasha gusobanukirwa ibitekerezo by’ibiremwa by’umwuka bitunganye, bifite ubumenyi, ubuhanga n’imbaraga bisumba kure cyane ibyacu?
“Ibyanditswe byera byose byahumetswe n’Imana”
8. Ni mu buhe buryo abanditsi ba Bibiliya bemerewe gukoresha ubwenge bwabo? (Reba nanone ibisobanuro ahagana hasi ku ipaji.)
8 Binyuriye mu gukoresha abanditsi b’abantu, Yehova yaduhaye icyo twari dukeneye, ni ukuvuga inyandiko ‘yahumetswe n’Imana’ ariko ikubiyemo ibintu bihereranye n’abantu (2 Timoteyo 3:16). Ibyo yabigezeho ate? Uko bigaragara, incuro nyinshi yagiye areka abanditsi bagakoresha ubwenge bwabo mu guhitamo “amagambo akwiriye n’ibyanditswe bitunganye, iby’amagambo y’ukuri” (Umubwiriza 12:10, 11). Ibyo bituma dusobanukirwa impamvu Bibiliya ikubiyemo amagambo yanditswe mu buryo butandukanye; inyandiko zayo zigaragaza imimerere na kamere byarangaga abanditsi bayo, buri muntu ku giti cye. * Ariko kandi, abo bantu ‘bavugaga ibyavaga ku Mana, bashorewe n’umwuka wera’ (2 Petero 1:21). Ku bw’ibyo, ibyo banditse ni “[i]jambo ry’Imana” rwose.
9, 10. Kuki kuba harakoreshejwe abantu mu kwandika Bibiliya bituma iba igitabo gisusurutsa kandi gishishikaje cyane?
9 Kuba harakoreshejwe abantu mu kwandika Bibiliya bituma iba igitabo gisusurutsa kandi gishishikaje cyane. Abanditsi bacyo bari abantu bari bafite ibyiyumvo nk’ibyacu. Kubera ko bari abantu badatunganye, bahanganye n’ibigeragezo n’imihangayiko nk’ibyo duhura na byo. Mu bihe bimwe na bimwe, umwuka wa Yehova wabahumekeraga kwandika ku bihereranye n’ibyiyumvo byabo ubwabo n’ingorane bahanganye na zo (2 Abakorinto 12:7-10). Ku bw’ibyo, banditse amagambo bakoresheje ngenga ya mbere, amagambo atarashoboraga kuvugwa n’umumarayika uwo ari we wese.
10 Reka dufate urugero rwa Dawidi, Umwami wa Isirayeli. Igihe Dawidi yari amaze gukora ibyaha runaka bikomeye, hari zaburi yahimbye, muri yo akaba yarasutse ibyari bimuri ku mutima, asaba Imana imbabazi. Yaranditse ati “unyeze unkureho ibyaha byanjye. Kuko nzi ibicumuro byanjye. Ibyaha byanjye biri imbere yanjye iteka. Dore, naremanywe gukiranirwa, mu byaha ni mo mama yambyariye. Ntunte kure yo mu maso yawe, ntunkureho [u]mwuka wawe [w]era. Ibitambo Imana ishima ni umutima umenetse; umutima umenetse, ushenjaguwe, Mana, ntuzawusuzugura.” (Zaburi 51:4, 5, 7, 13, 19, umurongo wa 2, 3, 5, 11 n’uwa 17 muri Biblia Yera.) Mbese, ntiwiyumvisha agahinda uwo mwanditsi yari afite? Ni nde wundi utari umuntu udatunganye washoboraga kugaragaza ibyiyumvo bivuye ku mutima nk’ibyo?
Kuki Icyo Gitabo Kivuga Ibihereranye n’Abantu?
11. Ni izihe ngero z’ibintu nyakuri byabayeho zashyizwe muri Bibiliya kugira ngo ‘zitwigishe’?
11 Hari ikindi kintu gituma Bibiliya iba igitabo gishishikaje. Ahanini, ni igitabo kivuga ibihereranye n’abantu, ni ukuvuga abantu nyakuri bakoreye Imana n’abatarayikoreye. Dusoma ibihereranye n’ibintu byababayeho, ingorane bahuye na zo n’ibyishimo bagize. Tubona ingaruka z’amahitamo bagize mu mibereho yabo. Inkuru nk’izo zandikiwe “kutwigisha” (Abaroma 15:4). Binyuriye kuri izo ngero z’ibintu nyakuri byabayeho, Yehova atwigisha mu buryo butugera ku mutima. Reka dusuzume ingero zimwe na zimwe.
12. Ni mu buhe buryo dufashwa n’inkuru zo muri Bibiliya zivuga ibihereranye n’abantu bari abahemu?
12 Bibiliya itubwira ibihereranye n’abantu bari abahemu n’abagome, n’ibintu byababayeho. Muri izo nkuru, ibikorwa byabo bigaragaza imico mibi itifuzwa, bityo bikatworohera guhita tubyiyumvisha neza. Urugero, ni irihe tegeko ryamagana ibihereranye n’ubuhemu ryagira imbaraga nyinshi kurusha urugero rufatika rw’ukuntu iyo ngeso yagaragajwe na Yuda mu gihe yasohozaga umugambi mubisha wo kugambanira Yesu (Matayo 26:14-16, 46-50; 27:3-10)? Inkuru nk’izo zirushaho kutugera ku mutima mu buryo bugira ingaruka nziza, zikadufasha gutahura no kwanga urunuka ingeso ziteye ishozi.
13. Ni mu buhe buryo Bibiliya idufasha kwiyumvisha imico yifuzwa iyo ari yo?
13 Nanone kandi, Bibiliya ivuga ku bihereranye n’abagaragu b’Imana benshi bizerwa. Dusoma ibihereranye n’ukuntu bagaragaje ubudahemuka. Tubona ingero nyakuri z’imico tugomba kwihingamo kugira ngo twegere Imana. Reka dufate urugero rw’ukwizera. Bibiliya itubwira icyo ukwizera ari cyo n’ukuntu ari iby’ingenzi ko tugira ukwizera niba dushaka gushimisha Imana (Abaheburayo 11:1, 6). Ariko kandi, muri Bibiliya hanakubiyemo ingero zishishikaje z’abantu bagaragaje ukwizera. Tekereza gato ku bihereranye n’ukwizera kwagaragajwe na Aburahamu igihe yari agiye gutamba Isaka (Itangiriro, igice cya 22; Abaheburayo 11:17-19). Binyuriye ku nkuru nk’izo, ijambo ‘ukwizera’ rirushaho kugira ireme kandi rigasobanuka neza. Mbega ukuntu ari iby’ubwenge kuba Yehova atadusaba gusa kwihingamo imico yifuzwa, ahubwo akanaduha ingero nyakuri z’abantu bayigaragaje!
14, 15. Ni iki Bibiliya itubwira ku bihereranye n’umugore umwe wari waje mu rusengero, kandi se, ni iki iyo nkuru itwigisha ku bihereranye na Yehova?
14 Akenshi, inkuru z’ibintu byabayeho dusanga muri Bibiliya zigira icyo zitwigisha ku bihereranye n’uwo Yehova ari we. Reka turebe icyo ivuga ku bihereranye n’umugore Yesu yabonye mu rusengero. Igihe Yesu yari yicaye hafi y’amasanduku y’amaturo, yitegereje abantu bashyiragamo amaturo yabo. Abakire benshi baraje, batanga “ibibasagutse.” Ariko Yesu yahanze amaso umupfakazi wari umukene. Yatuye “amaseng[e] abiri, ni yo kuta.” * Utwo ni two dufaranga yari asigaranye imbere n’inyuma. Yesu wabonaga ibintu neza neza nk’uko Yehova abibona, yaravuze ati “uriya mupfakazi atuye byinshi kuruta iby’abandi bose batuye.” Dukurikije ayo magambo, uwo mupfakazi yatuye byinshi kuruta iby’abandi bose hamwe.
15 Mbese, ntibitangaje kuba uwo mupfakazi ari we watoranyijwe mu bantu bose bari baje mu rusengero kuri uwo munsi, akaba ari we uvugwa muri Bibiliya? Binyuriye kuri urwo rugero, Yehova atwigisha ko ari Imana igaragaza ugushimira. Yishimira kwakira impano dutanga tubivanye ku mutima, uko yaba ingana kose uyigereranyije n’ibyo abandi bashobora gutanga. Mu by’ukuri, nta bundi buryo bwiza bwaruta ubwo Yehova yashoboraga gukoresha kugira ngo atwigishe uko kuri gususurutsa umutima!
Ibintu Bitashyizwe Muri Bibiliya
16, 17. Ni gute kuba Yehova yarahisemo kugira ibintu runaka areka kuvuga mu Ijambo rye bigaragaza ubwenge bwe?
16 Iyo wandikiye umuntu ukunda, uba ufite imipaka runaka mu bihereranye n’ibyo umwandikira. Bityo, ugira amakenga mu guhitamo ibyo wandika. Mu buryo nk’ubwo, hari abantu runaka n’ibintu bimwe na bimwe Yehova yahisemo gushyira mu Ijambo rye. Ariko kandi, muri izo nkuru zigaragaza ibintu nyakuri byabayeho, si ko buri gihe Bibiliya igenda ivuga buri kantu kose (Yohana 21:25). Urugero, iyo Bibiliya ivuga ibyerekeranye n’isohozwa ry’urubanza rw’Imana, ibisobanuro biba byatanzwe bishobora kudasubiza buri kibazo cyose twibaza ku bihereranye na rwo. Kuba Yehova yarahisemo kugira ibintu runaka areka kuvuga mu Ijambo rye, na byo ubwabyo bigaragaza ubwenge bwe. Mu buhe buryo?
17 Uburyo Bibiliya yanditswemo bugira uruhare mu kudufasha gusuzuma ibiri mu mutima wacu. Mu Baheburayo 4:12 hagira hati ‘ijambo ry’Imana [cyangwa ubutumwa bwayo] ni rizima, rifite imbaraga, kandi rikagira ubugi buruta ubw’inkota zose, rigahinguranya, ndetse kugeza ubwo rigabanya ubugingo n’umwuka, kandi rikabangukira kugenzura ibyo umutima wibwira, ukagambirira.’ Ubutumwa bukubiye muri Bibiliya buraducengera, bugahishura imitekerereze yacu nyakuri n’impamvu zidusunikira gukora ibintu. Abantu basoma ubwo butumwa bafite imyifatire irangwa no kujora, akenshi bacibwa intege n’inkuru zitarimo ibisobanuro byose baba bifuza. Bene abo bashobora no kuba bakwibaza niba koko Yehova arangwa n’urukundo, ubwenge n’ubutabera.
18, 19. (a) Kuki tutagombye guhangayika mu gihe inkuru runaka yo muri Bibiliya itumye twibaza ibibazo tudashobora guhita tubonera ibisubizo? (b) Ni iki gikenewe kugira ngo dusobanukirwe Ijambo ry’Imana, kandi se, ni gute icyo ari ikimenyetso kigaragaza ubwenge bwinshi bwa Yehova?
18 Mu buryo bunyuranye n’ubwo, iyo twiga Bibiliya tubigiranye ubwitonzi n’umutima utaryarya, tumenya ibihereranye na Yehova, nk’uko agaragazwa muri Bibiliya yose uko yakabaye. Bityo, iyo inkuru runaka itumye twibaza ibibazo bimwe na bimwe tudashobora guhita tubonera ibisubizo, ibyo ntibitubuza amahwemo. Tubona ko iyo twiga Bibiliya, tugenda buhoro buhoro tumenya uko Imana Yehova iteye, kandi tukabona ishusho yayo nyakuri. Nubwo mu mizo ya mbere dushobora kudahita dusobanukirwa inkuru runaka cyangwa ngo twumve ukuntu igaragaza kamere runaka y’Imana, icyigisho cyacu cya Bibiliya kiba cyaramaze kutwigisha ibintu byinshi cyane ku bihereranye na Yehova, bityo bigatuma tubona ko ari Imana irangwa n’urukundo n’ubutabera mu buryo budahinyuka.
19 Ku bw’ibyo rero, kugira ngo dusobanukirwe Ijambo ry’Imana, tugomba kurisoma no kuryiga tubigiranye umutima utaryarya kandi ntitugire aho tubogamira. Mbese, icyo si ikimenyetso kigaragaza ubwenge bwinshi bwa Yehova? Abantu b’injijuke bashobora kwandika ibitabo, ariko “abanyabwenge n’abahanga” ni bo bonyine bashobora gusobanukirwa ibikubiyemo. Nyamara, kwandika igitabo abantu baba bafite intego nziza bashobora gusobanukirwa bonyine, bisaba ubwenge bw’Imana!
Igitabo Gikubiyemo “Ubwenge Nyakuri”
20. Kuki Yehova ari we wenyine ushobora kutubwira uburyo bwiza cyane kurusha ubundi bwo kubaho, kandi se, ni iki dusanga muri Bibiliya gishobora kudufasha?
20 Mu Ijambo rye, Yehova atubwira uburyo bwiza cyane kurusha ubundi bwo kubaho. Kubera ko ari Umuremyi wacu, azi ibyo dukenera kurusha uko twe tubizi. Kandi ibintu by’ibanze umuntu akenera, hakubiyemo icyifuzo cyo gukundwa, kugira ibyishimo no kugirana imishyikirano myiza n’abandi, ntibyigeze bihinduka. Bibiliya ikubiyemo ubutunzi bw’“ubwenge nyakuri” bushobora gutuma tugira imibereho ifite intego (Imigani 3:21). Buri mutwe w’iki gitabo cy’imfashanyigisho ufite igice kigaragaza ukuntu dushobora gushyira mu bikorwa inama zirangwa n’ubwenge ziboneka muri Bibiliya, ariko reka dusuzume urugero rumwe gusa ku bihereranye n’ibyo.
21-23. Ni iyihe nama irangwa n’ubwenge ishobora kudufasha kwirinda kubika inzika?
21 Mbese, waba warabonye ko abantu babika inzika amaherezo ari bo ubwabo bibabaza? Kugira inzika, ni ukwikorera umutwaro uremereye mu buzima. Iyo tubitse inzika, bimunga ibitekerezo byacu, bikatubuza amahoro, kandi bikatuvutsa ibyishimo. Ubushakashatsi bwo mu rwego rwa siyansi bugaragaza ko kubika inzika bishobora gutuma turwara indwara y’umutima n’izindi ndwara nyinshi zidakira. Kera cyane mbere y’uko hakorwa ubwo bushakashatsi bwo mu rwego rwa siyansi, Bibiliya yari yaravuze mu buryo burangwa n’ubwenge iti “reka umujinya, va mu burakari” (Zaburi 37:8). Ariko se, ni gute ibyo twabigeraho?
22 Ijambo ry’Imana ritanga iyi nama irangwa n’ubwenge igira iti “amakenga [“ubushishozi,” NW] umuntu afite amubuza kwihutira kurakara; kandi bimuha icyubahiro kwirengagiza inabi yagiriwe” (Imigani 19:11). Ubushishozi ni ubushobozi bwo kureba ikintu cyihishe kitagaragara, ukareba ibirenze ibyo ubona inyuma gusa. Ubushishozi butuma twiyumvisha ibintu, kuko bushobora gutuma dutahura impamvu umuntu runaka yavuze cyangwa yakoze ikintu mu buryo ubu n’ubu. Kugerageza kwiyumvisha impamvu nyakuri zamusunikiye kubikora, ibyiyumvo yari afite n’imimerere yari arimo, bishobora kudufasha kwikuramo ibitekerezo n’ibyiyumvo bidakwiriye twagira ku bihereranye na we.
23 Bibiliya ikubiyemo iyi nama yindi igira iti ‘[mukomeze] kwihanganirana, kandi mubabarirana ibyaha, uko umuntu agize icyo apfa n’undi’ (Abakolosayi 3:13). Amagambo ngo ‘[mukomeze] kwihanganirana,’ yumvikanisha igitekerezo cyo kwihanganira abandi, tukihanganira ingeso zabo zishobora kuba ziturakaza. Uko kwihangana gushobora kudufasha kwirinda kubika inzika bitewe n’udukosa duto duto twaba dukorewe. Amagambo ngo ‘mubabarirana,’ yumvikanisha igitekerezo cyo kutabika inzika. Imana yacu ifite umuco w’ubwenge izi ko tugomba kubabarira abandi mu gihe hari impamvu zumvikana zo kubigenza dutyo. Ibyo ntitubikora ku bw’inyungu zabo gusa, ahubwo tubikora kugira ngo natwe ubwacu tugire amahoro yo mu mutima (Luka 17:3, 4). Mbega ubwenge bukubiye mu Ijambo ry’Imana!
24. Iyo dukoze ibihuje n’ubwenge bw’Imana mu mibereho yacu, ibyo bigira izihe ngaruka?
24 Yehova yashatse gushyikirana natwe, asunitswe n’urukundo rwe rutagira akagero. Yahisemo gukoresha uburyo bwiza kurusha ubundi bwose, ni ukuvuga “ibaruwa” yanditswe n’abantu bari bayobowe n’umwuka wera. Ingaruka z’ibyo, ni uko mu mapaji yayo dusangamo ubwenge bwa Yehova ubwe. Ubwo bwenge ni ‘ubwo kwiringirwa cyane’ (Zaburi 93:5). Uko tugenda duhuza imibereho yacu na bwo kandi tukabugeza ku bandi, ni na ko tuba turushaho kwegera Imana yacu ifite ubwenge butarondoreka. Mu gice gikurikira, tuzasuzuma urundi rugero rutangaje rugaragaza ubwenge bwa Yehova bureba kure, ni ukuvuga ububasha afite bwo guhanura iby’igihe kizaza no gusohoza umugambi we.
^ par. 8 Urugero, Dawidi, wari umushumba, yakoresheje ingero z’ibyo yabonaga mu buzima bwe bw’umworozi (Zaburi ya 23). Matayo, wari umukoresha w’ikoro, yavuze kenshi ku bihereranye n’imibare n’agaciro k’amafaranga (Matayo 17:27; 26:15; 27:3). Luka, wari umuganga, yakoresheje amagambo agaragaza ko yari azi iby’ubuvuzi.
^ par. 14 Buri giceri cyari lepton imwe, icyo kikaba cyari igiceri gito cyane cyari hasi y’ibindi byose, cyakoreshwaga n’Abayahudi muri icyo gihe. Lepta ebyiri zari zihwanye na 1/64 cy’umushahara w’umubyizi w’umunsi umwe. Ibyo biceri bibiri ntibyashoboraga no kugura igishwi kimwe, kikaba ari inyoni yari ihendutse cyane kurusha izindi zose zaribwaga n’abakene.


text:
Nyamagabe: Bamaze imyaka 13 barambuwe na rwiyemezamirimo
Mu Karere ka Nyamagabe hari abafundi n’abayede bavuga ko bagiye bakorana na ba rwiyemezamirimo batangiye imirimo ntibayirangize, bamara kugenda bakabura ubishyura, imyaka ikaba ibaye myinshi batarishyurwa.
Nk’i Mushubi mu Karere ka Nyamagabe, hari abagera kuri 55 bubatse ibyumba by’amashuri ku ishuri ribanza rya Nyagisumo binubira ko hashize imyaka 13 batarishyurwa, n’icyizere cyo kwishyurizwa na Perezidanse kikaba kimaze imyaka irenga ibiri ntacyo kiratanga.
Umwe mu bubatse kuri iri shuri avuga ko yambuwe amafaranga abarirwa mu bihumbi 200. Avuga ko bakoranye na rwiyemezamirimo witwa Noel Mbonabucya, wari ufite kampani yitwa ERWABRICO, aza kugenda atarangije imirimo ariko atanabishyuye.
Akimara guta imirimo ngo bahise bagaragariza ubuyobozi bw’Akarere ka Nyamagabe ko agiye atabishyuye, kandi ko abo yakoresheje yari abarimo miliyoni ebyiri, ibihumbi 152 n’amafaranga 450 (2,152,450).
Icyo gihe ngo bifuzaga kwishyurwa bikiri mu maguru mashya, nk’uko bivugwa na Domitien Bizimana wari gapita mu mirimo yo kubaka kuri aya mashuri.
Agira ati “Mbere y’uko hashyirwaho rwiyemezamirimo urangiza imirimo, twahise tugaragariza Akarere ko atatwishyuye, kugira ngo uwa kabiri azatangire twamaze kwishyurwa. Habayeho kuduhuza, akemera ideni ariko ntaryishyure. Njyewe ariko yambwiraga ko kutatwishyura ari ukubera amafaranga Akarere kari kamufitiye, birangira adukujeho.”
Icyo gihe ku Karere na ho ngo bavugaga ko bamwishyuye, ko akwiye kwishyura abo yakoresheje.
Ubwo Perezida Kagame yagendereraga akarere ka Nyamagabe tariki 26 Gashyantare 2019, bamugejejeho ikibazo cy’uyu mwenda mu nyandiko, hanyuma mu kubikurikirana baza kubwirwa ko ikibazo kigiye gukemuka, ariko na n’ubu amaso yaheze mu kirere.
Gapita Bizimana ati “Umwe muri twebwe yagiye muri Perezidanse, baterefonnye ku Karere bamubwira ko ikibazo kiba cyakemutse mu minsi irindwi, na n’ubu turacyategereje.”
Ku rundi ruhande ariko, Rwiyemezamirimo Noel Mbonabucya avuga ko nta mafaranga arimo bariya bantu, akanavuga ko atumva impamvu bamwishyuje batinze.
Yemera ko yabakoresheje ariko ngo nta mafaranga yabasigayemo, nk’uko abisobanura ati "Njyewe nta mafaranga nabasigayemo. Ko nananiranywe n’Akarere tugasesa gukorana, bikava muri 2009 bagatangira kunyishyuza muri 2013, urumva icyo kibazo nakijyamo gute?”
Mu Murenge wa Tare na ho ho mu Karere ka Nyamagabe, hari abubatse salle muri 2013 binubira ko kampani Ecotrapege Ltd ya Jean Marie Vianney Maniraguha yabahezemo miliyoni imwe n’ibihumbi 216 n’amafaranga 550 (1,216,550).
Mu Murenge wa Kaduha na ho, hari abubatse ubwiherero n’igikoni ku ishuri ribanza rya Bamba mu mwaka ushize wa 2020. Bavuga ko rwiyemezamirimo bakoranye na we yataye imirimo atayirangije, hanyuma abakoranye n’uwaje kurangiza imirimo bagahembwa n’ubuyobozi bw’umurenge, naho bo bakaba na n’ubu bagitegereje.
Uwitwa Jean Pierre Majyambere agira ati “Twakoranye n’uwitwa Theogene, agenda atatwishyuye, na n’ubu twishyuza ku murenge bakatubwira ngo ibyacu birimo uruvangavange. Twayobewe icyo tuzakora.”
Umuyobozi w’Akarere ka Nyamagabe, Uwamahoro Bonaventure, avuga ko abubatse mu mwaka ushize bakaba batarishyurwa bo baza kubikurikirana bakabona amafaranga yabo.
Icyakora, bariya bambuwe na ba rwiyemezamirimo muri 2008 no muri 2013 ibyabo ngo biracyakurikiranwa, uretse ko anavuga ko icyaruta ari uko abambuwe bakwitabaza inkiko.
Ku rundi ruhande ariko, nk’abambuwe na rwiyemezamirimo Noel Mbonabucya bibaza impamvu ubuyobozi bw’Akarere buri kubasaba kugana inkiko ubu, nyamara atari ko bari bababwiye mbere.
Bizimana ati “Turajya mu rukiko Akarere kari katwijeje ko kagiye kudufasha bigakemuka, si ikindi kibazo? Iyo baza kubitubwira kare tuba twaragannye inkiko.”
Uwambuwe ibihumbi 200 we anavuga ko hari n’ubwo bafashe icyemezo cyo kujya mu nkiko, ariko babwiwe ko bagomba gushaka amasezerano Akarere kagiranye na rwiyemezamirimo, ariko babuze uyabaha.